Karina Lorentzen Dehnhardt (SF), 2011-01-11:
Egentlig er jeg lidt skeptisk over for at diskutere muligheden for, at kriminalforsorgen får flere magtmidler lige præcis nu.
Jeg har godt noteret mig, at der faktisk ligger en evaluering, som siger, at der ikke har været nævneværdige problemer, og at det hele er gået godt og fint.
Det har jeg forstået.
Vi ser et stigende niveau af vold mellem indsatte og mod ansatte, vi har et overbelæg, som presser rigtig mange institutioner, og vi har set, at der er blevet nedlagt stillinger i Kriminalforsorgen, så der oven i købet er blevet færre ansatte til flere indsatte.
Det er en rigtig uheldig udvikling, som risikerer at blive skærpet, og som godt kan resultere i, at pebersprayen kommer hyppigere i anvendelse.
Vi synes, det skal være som med de andre magtmidler, man har for hånden i dag, at dem henter man, og dem bruger man, når situationen opstår, men at de ikke altid er ved hånden.
Vi har set i forhold til politiet, som jo virkelig, virkelig har taget det her magtmiddel til sig, at der er kommet en eksplosiv stigning i brugen af peberspray, og derfor synes jeg også, når det nu også bliver indberettet til Kriminalforsorgen, hvor mange gange man bruger det her, at der årligt bør falde en redegørelse til Retsudvalget, så vi har mulighed for at følge udviklingen.
Jeg vil være rigtig ked af det, hvis vores kriminalforsorg bliver mere rå af at få et magtmiddel, som man anvender hyppigere og hyppigere.
Men i udgangspunktet støtter vi det her forslag under de nævnte betingelser, som jeg håber at ministeren vil komme med en tilkendegivelse om her i dag.
Vi støtter også udvidelsen af behandlingsgarantien.
Det er den helt rigtige vej at gå at udvide personkredsen, så også de, der sidder meget kort tid i vores fængsler, får mulighed for at få adgang til behandling.
Det er ret afgørende.
Jeg tror, at det er noget med 60 pct. af dem, vi sætter ind i fængslerne, som har et misbrug ved ankomsten, så der er al mulig god grund til at gøre en indsats her, for ellers fortsætter kriminaliteten, og vi vil se flere ofre.
Når det så er sagt, er det altså også afgørende, at vi får en helhedsorienteret løsladelsesplan, som der bliver fulgt op på, for det nytter ikke noget – og det tror jeg at de i kriminalforsorgen faktisk er blevet ret gode til at gøre – hvis hele den her indsats tabes ved løsladelsen, så er vi lige langt.
Jeg tror på, at løsladelse med en mentor til nogle af de mest udsatte indsatte kan være det, der også kan hjælpe i en overgangsfase.
Og så handler det jo om meningsfyldte aktiviteter, som gør, at folk får lyst til at opgive hashen, men jeg kan godt forstå, at man, hvis man skal sidde i sin celle 23 timer i døgnet, får lyst til at ryge hash.
Den sidste del handler om narkohunde, og ja, det er velkendt, at der er problemer med indsmugling af narko i vores fængsler.
Men jeg synes også, at ministeren måske i dag kan redegøre for, hvad man gør, når en narkohund markerer.
Betyder det så, at besøget bliver afvist?
Jeg forestiller mig bare, at nogle af de besøgende, som er venner eller familie til den her kriminelle person, måske også selv kunne have et hashmisbrug og derfor godt kunne lugte lidt af hash uden egentlig at forsøge at smugle det ind, og hvad gør vi så?
Hvis jeg kunne få svar på mine tre spørgsmål her i dag, ville jeg være glad for det, ellers stiller jeg dem som udvalgsspørgsmål og får svarene der, men i udgangspunktet støtter vi det her lovforslag.